Abashiri

Nimi

Linna nimi tuleb arvatavasti ainu keelest.
Jaapani omavalitsuste nimekirjas on Abashiri tähestiku järjekorras esimene.

Loodus

Kõrgeid mägesid ei ole, kuid on palju künkaid. Tento mägi on 207 m kõrge.
Abashiris on karm, väga jahe mussoonkliima. Talvel võib lumikate olla meetri paksune. Kliimat mahendavad Tsushima hoovus ja Ohhoota hoovus. Jaanuari keskmine temperatuur on −6,5 kraadi, juuli keskmine temperatuur 17,1 kraadi, augusti keskmine temperatuur 19,1 kraadi. Abashiri on Jaapani kõige kuivem koht. Vähese soolsuse tõttu moodustub meres talvel palju jääd, nii et meri on jaanuarist aprillini kinni.
Linna ümber on mitu järve, sealhulgas Tofutsu järv, millel talvitub umbes 2000 Siberi luike, ja Mokoto järv mõned kilomeetrid Abashiri sadamast idas, Abashiri järv (ümbermõõt 44 km), kust merre voolab Abashiri jõgi, mille suudmes ja rannikutasandikul paikneb Abashiri kesklinn, edelas ja Notoro järv ehk Notori järv kesklinnast 10 km loodes. Notoro, Abashiri ja Tofutsu järv moodustavad osa Abashiri kvaasirahvuspargist. Kaugemal põhja pool on Saroma järv, Jaapani suuruselt kolmas järv (150,4 km²). 
Raudteejaama lähedal on Tento mägi.

Haldusajalugu

Abashiri küla (アバシリ村) asutati märtsis 1872. Ta sai nime Kitami provintsi Abashiri ringkonna järgi. Aastal 1875 sai küla kanji-nime 網走村. 
Aastal 1902 liideti Abashiri ringkonda kuulunud Abashiri küla, Kitami linn (chō), Isani küla ja Nikuribake küla Abashiri linnaks (chō). Aastal 1915 liideti Abashiri linnaga Notoro küla ja Mokoto küla. 
Aastal 1921 lahutati Abashiri linnast Memanbetsu küla (hiljem sai sellest Memambetsu linn, mis 2006 sai Ōzora linna osa. Aastal 1931 muudeti piiri Memanbetsu linnaga. 
11. veebruaril 1947 eraldati Abashiri linnast Higashimokoto küla, millest 2006 sai Ōzora linna osa. Kogu Ōzora linna territoorium kuulus varem Abashirile.

Liiklus

Abashiri on tähtis liiklussõlm ja sadamalinn.
Linnas on Abashiri raudteejaam, mis ühendab linna Asahikawaga, Kushiroga ja Sapporoga. Mere ääres lõpeb raudtee Kitahama raudteejaamaga. Linna läbivad Sekihoku pealiin (Hokkaido Railway Company, ühendus Asahikawaga) ja Senmō pealiin (ühendus Kushiroga, läbib Akani rahvusparki). 
Lennuühendus käib Memanbetsu lennujaama kaudu. See asub Ōzora linnas 16 km kaugusel Abashirist. Bussid käivad lennujaama vahet lendude eel ja järel.    
Sapporoga on bussiühendus. Linna läbivad riiklikud maanteed 39, 238, 244 ja 334.

Haridus

Linnas on Tōkyō Põllumajandusülikooli Ohhoota linnak.

Ajalugu

Linna lähedal on Jōmoni-aegne arheoloogiline leiukoht Moyoro kökenmöding, mille juures on Moyoro Kökenmödingi Muuseum.
Abashiri on asutatud märtsis 1872.

Vangla

Abashiris asus Meiji perioodil (alates 1890. aastast) Abashiri vangla, kus hoiti neid vange, kes varem oleks hukatud, sealhulgas poliitvange. Jaapanlaste jaoks on "Abashiri" otsekui vangla sünonüüm. Abashiri vangla on neile tuttav draamasarja jne. Vangid töötasid põllumajanduses ja tegid mööblit või ehitasid teid. Nad olid jaapanlaste poolt äsja asustatud piirkonnas tähtis tööjõud. Poliitvange jt ohtlikumaid kurjategijaid hoiti kütmata kongides. See vanglahoone oli kasutuse 1984. aastani. Linnas on ka tänapäeval kõige kõrgema turvatasemega vangla.

Pommitamine

15. juulil 1945 pommitasid Abashirit USA õhujõud. Hukkus 14 kohalikku elanikku.

Linnapilt

Linn koosneb põhiliselt tavalistest moodsatest majadest. Domineerib kalasadama miljöö, mida on 
tunda ka lõhnast.

Muuseumid

Abashiri Munitsipaalmuuseumis eksponeeritakse Moyoro kökenmödingist välja kaevatud leide ja materjale kalanduse algusaegadest Abashiris. Seal on ka teiste põhjarahvaste esemeid. Muuseum asub ainude fordis.  
Moyoro Kökenmödingi Muuseum on kökenmödingi juures. Seal eksponeeritakse materjale Moyoro elanike kultuurist tuhat aastat tagasi.
Abashiri Munitsipaal-Kunstimuuseumis on väljas Abashiris sündinud kunstnike tööd.
Endises vanglahoones toimub augustikuus tseremoonia ujuvate küünaldega. Osa konge on viidud Tento mäe nõlvale ning nendes tegutseb Abashiri Vanglamuuseum. Seal eksponeeritakse muu hulgas vangide vahakujusid.  
Hokkaidō Põhjarahvaste Muuseum ehk Abashiri Muuseum tutvustab maailma põhjarahvaste kultuuri. Peale ainude on esindatud näiteks inuitid ja saamid. Maalidel kujutatakse nende elulaadi. Eksponeeritud on näiteks hülge sisikond. On ekspositsioon meriteost kurione (Clione limacina), mis on omamoodi Abashiri maskott ja kuulub alamseltsi Gymnosomata. Muuseum avati 9. veebruaril 1991.  
Ohhoota Ryūhyō Muuseum on ajujäämuuseum, kus aasta ringi saab kokku puutuda ajujääga, sealhulgas seda katsuda ruumis, mille temperatuur on −15 kraadi. Näidatakse panoraamfilmi. Muuseumi juures on Tento Mäe Observatoorium, kust saab merd vaadata.

Festivalid

Augusti viimasel laupäeval peetakse tulefestivali, mis on inspireeritud Abashiri piirkonnas elanud nivhide šamaanide riitustest. 
Veebruari keskel on ajujääfestival ryūhyō-matsuri. 
Hilissügisel tervitatakse Abashiri järve kudema tulevat kala. Õhtuti valgustatakse järve prožektoritega.

Turism

Parim aeg linna külastamiseks on talv. Jaanuarist aprillini saab teha laevaretki jäälõhkujal Aurora ajujää vahel (parim aeg on veebruar).  Võib näha hülgeid ja kotkaid.
Turistlikud huviväärsused on veel Abashiri Kanko puuviljaaed, Ohhoota prefektuuripark Tento mäe nõlval vaatega linnale, merele, järvedele ja Shiretoko mägedele, suusamägi vaatega merele ja Abashiri järvele, hobusekasvandus Tofutsu järve ääres ja Abashiri pruulikoda. Hommikuturult saab värskeid mereande, eriti krabisid. Jaanuarist märtsini on võimalik sukelduda ning kohtuda teo kurione'ga. Jaanuarist märtsi keskpaigani liigub spetsiaalne rong talvise mere vaatlemiseks. Abashiri kesklinnast tunnise bussisõidu kaugusel linna idaosas Tofutsu järve ääres on Jaapani suurim rannikuäärne looduslike lillede aed Wakka Gensei Kaen, mille pikkus on 20 km ja laius kuni 700 m; lilleliike on seal üle 300. Septembri keskpaigas viiakse turiste bussidega vaatama harilikku soolarohtu, mille õis värvub punaseks.  
Suveniiridena müüakse ainude traditsioonilisi puunukke nipoposid.